Hackere stjæler kildekode til Samsung Galaxy-enheder

Forleden påtog hackergruppen Lapsus$ sig skylden for at have hacket og stjålet data fra mobilgiganten Samsung.

Der dukkede i den forbindelse screenshots op på nettet, hvor gruppen fremviste beviser for knap 200 GB stjålet data. Herunder kildekode til Galaxy-enheders kryptering og biometriske låsesystemer. Altså den kode der får din ansigts- og fingeraftrykslås til at virke.

Ingen fare på færde, ifølge Samsung

Samsung har så i dag bekræftet hændelsen, uden dog at ville bekræfte hvem tyveknægtene var eller hvad dataen konkret indeholdt.

Til Bloomberg bekræfter Samsung i en udtaltelse: “Der har været et sikkerhedsbrud til bestemte interne virksomhedsdata”.

“Ifølge vores indledende analyser, har bruddet involveret kildekode relateret til vores Galaxy-enheder, men inkluderer ikke information om vores brugere eller ansatte. På nuværende tidspunkt forventer vi ingen påvirkning af hverken brugere eller ansatte. Vi har implementeret forholdsregler til at undgå lignende situationer og vil fortsætte med at servicere vores brugere uden forstyrrelser”.

Hackerne har også været efter Nvidia

Hackergruppen har haft travlt og har udført et lignende angreb mod grafikkort-producenten Nvidia.

Her truede de med at lække den stjålne data til offentligheden. Medmindre Nvidia fjernede den indbyggede begrænsning på grafikkortene, der angiver hvor meget de kan deltage i udbredelsen af kryptovaluta. Det der også kaldes “crypto mining”.

Hvorvidt lignende krav har ramt Samsung melder historien, på nuværende tidspunkt, intet om.

Millioner af nye enheder på gaden

Angrebet kommer i kølvandet af lanceringen på Samsungs nye flagskibe – nemlig S22-serien. Alene under forudbestillingerne har Samsung solgt adskillige millioner af de nye topmodeller – herunder S22 Ultra, som vi var ganske begejstrede for i vores anmeldelse.

Vil du fortsat være tryg ved at benytte din Galaxy-enhed?

Hackere stjæler kildekode til Samsung Galaxy-enheder